En sömu nótt hvarf ung kona á sama stað og fannst aldrei . Saga hennar vekur forvitni Erlendar sem þyrstir í svör við gátum fortíðar , hversu sársaukafull sem þau kunna að reynast . Úr Furðustöndum - Nútíminn er kyndug skepna , sagði hún og skipti skyndilega um umræðuefni , fór að tala um breytta tíma og umbyltingar sem hún hafði lítil tök á að skilja ; framkvæmdirnar við álverið , stífluna hjá Kárahnjúkum , jökulsárgljúfrin sem búið var að eyðileggja og lónið ofan við stífluna sem yrði stærsta manngerða vatn á Íslandi . Það var þó ekki á henni að heyra að hún fagnaði neinu af þessu . Erlendi varð hugsað til Bóasar á leiðinni niður af heiðinni . Hann hafði sagt honum frá grunsemdum sem vöknuðu og höfðu lifað með fólki sem mundi atburðina þegar Matthildur hvarf . Flest var það komið undir græna torfu eða orðið afgamalt og skrítið , hafði Bóas sagt . - Jakob Ragnarsson átti erfitt , sagði Hrund eftir útúrdúrinn . - Hvernig erfitt ? spurði Erlendur . - Svona þegar tímar liðu og ýmsar sögur fóru á kreik . Það var jafnvel sagt að hún hefði ásótt hann , að hann hefði ekki fengið frið fyrir henni þau fáu ár sem hann átti eftir ólifuð . Slíkt endemis bull . Eins og systir mín væri einhver draugur ... einhver Miklabæjar-Solveig . - Hvað fannst ykkur , fjölskyldunni ? Var einhver ástæða til þess að rengja hann ? - Það var ekki gerð nein rannsókn , sagði Hrund . En vegna þess að Matthildur fannst aldrei vöknuðu grunsemdir , eins og vænta mátti , um að Jakob hefði eitthvað að fela . Að Matthildur hefið flúið frá honum og út í óveðrið , að hún hefði aldrei ætlað yfir í Reyðarfjörð en hann hefði hrakið hana út í það . Bóas ræfillinn hefur líklega ekki skafið utan af því þegar þið töluðuð saman . Erlendur hristi höfuðið . - Hann minnist ekki á það . Hvað varð aftur um Jakob ? Fórst hann ekki ? - Hann drukknaði og var jarðsettur á Djúpavogi . Það gerðist nokkrum árum eftir að Matthildur lést . Bátnum hans hvolfdi í vitlausu veðri á Eskifirði og þeir fórust báðir sem voru um borð . - Og þar með var því lokið . - Ætli það ekki , sagði Hrund . Matthildur fannst aldrei . Mörgum árum seinna fórst ungur drengur á heiðinni . Hann fannst aldrei heldur . Það er ekki tekið út með sældinni að búa í þessu landi . - Nei , sagði Erlendur . Það er satt . - Ertu kannski að spyrjast fyrir um það mál líka ? - Nei , ekki er það . - Þeir sögðu að hún hefði ásótt Jakob og að lokum dregið hann til dauða . Henni var jafnvel kennt um slysið þegar hann fórst . Firra auðvitað . Íslendingar hafa gaman af draugasögum og þeir hafa sérstaklega gaman af að búa þær til . Það gekk svo langt að einn af þeim sem báru kistuna hans taldi sig hafa heyrt veinið frá honum í kirkjugarðinum þegar hann var settur niður . Bullið alltaf hreint ! Og það var ekki allt . - Ég heyrði einhvern tíma talað um Bretana , sagði Erlendur . - Eitthvað var talað um að hún hefði farið í Bretann . Verið í ástandinu , verið með hermanni á laun og siglt með honum út . Skammast sín fyrir það og aldrei skrifað heim . - Eða dáið ? - Já , eða dáið fljótlega eftir að hún fór út . Það var spurst fyrir meðal setuliðsmannanna sem hér voru en enginn kannaðist við neitt slíkt . Enda fjarstæða . Algjör fjarstæða . ( s . 28 - 30 )